કાંદિવલી (વેસ્ટ)માં ચારકોપમાં બે બાળકો અને પત્ની સાથે રહેતા તથા સમાજમાં સારું નામ ધરાવતા તથા સામાજિક પ્રવૃત્તિમાં હંમેશાં આગળ પડતો ભાગ ભજવતા ૪૨ વર્ષના મહેશ સોલંકીએ મંગળવારે પોતાના ઘરે ગળે ફાંસો ખાઈને જીવ ગુમાવ્યો હતો. કાંદિવલીમાં રહેતા મેઘવાળ સમાજના તેના ગ્રુપના સભ્યો અને પંચાયત દ્વારા મંગળવારે રામદેવ પીરનો અગિયારસ મહોત્સવ યોજાયો હતો. મહેશનો પોતાનો કેટરિંગનો બિઝનેસ હતો. આ મહોત્સવની તૈયારીરૂપે તેણે ૫૦૦ લોકોની રસોઈ પણ બનાવી હતી. મિત્રો સાથે મળીને બધી તૈયારી કર્યા બાદ અચાનક તે ઘરે જતો રહ્યો અને ગળે ફાંસો ખાઈ લીધો એવા સમાચાર મળતાં ગ્રુપના મિત્રો આઘાતમાં સરી પડ્યા હતા. મહોત્સવની તૈયારીઓ થઈ ગઈ હોવાથી એમાં આમંત્રિત લોકોને જમાડી લેવામાં આવ્યા હતા, પરંતુ રાસગરબા અને ડાયરાનો પ્રોગ્રામ કૅન્સલ કરવામાં આવ્યો હતો. બુધવારે તેના અંતિમ સંસ્કાર કરવામાં આવ્યા હતા. જોકે આ ઘટનાની જાણ થતાં તેના અમુક મિત્રોની તબિયત બગડી હતી.